Star Trek (filmy a seriály)

Star Trek (z angl. Hviezdne putovanie) je spoločné pomenovanie pre sedem sci-fi seriálov, trinásť filmov, desiatok kníh a počítačových hier, ktoré sa odohrávajú v sci-fi prostredí, väčšinou v 24. storočí.
Star Trek a názvy seriálov sú registrované ochranné známky CBS Corporation, dcérskej spoločnosti Paramount Pictures. Prvý seriál bol uvedený v 60. rokoch 20. storočia, jeho vysielanie bolo však ukončené pre malý divácky záujem. Neskôr produkčná spoločnosť reagovala na listy fanúšikov tvorbou ďalších sérií.
Tvorcom prvých sérií a filmov bol Gene Roddenberry (* 1921 – † 1991), veterán druhej sv. vojny, ktorý sa snažil ukázať optimistickú budúcnosť ľudstva. Svet Star Treku uvádza dobu, v ktorej sú prekonané choroby, chudoba, rasizmus, intolerancia, neustále vojnové konflikty a hlavnou myšlienkou ľudstva sa stáva snaha o poznávanie nových svetov a civilizácií. Scenár tvoril spolu so známymi tvorcami sci-fi tej doby, niekoľkokrát sa však súdili za Roddenberryho úpravy. Odborníci na sci-fi prisudzujú militantné pravidlá riadenia posádky v pôvodnom seriáli "Star Trek" práve Roddenberryho vojenskej skúsenosti – v seriáli sú dôstojníci s hodnosťami, letci, namiesto vedcov a výskumníkov. Charakter seriálov je pacifistický s jednoepizódnou zápletkou.
Na počesť seriálu bol prvý raketoplán NASA pomenovaný rovnako ako fiktívna hviezdna loď Enterprise. Gene Roddenberry sa stal prvým človekom, ktorého spopolnené pozostatky boli vynesené do vesmíru.
Princípy.
Vesmír Star Treku obsahuje veľa obývateľných planét v našej galaxii a veľa rôznych rás, prevažne humanoidných. Medzi najdôležitejšie z hľadiska série patria ľudia a Vulkánci, spolu s ďalšími rasami tvoria mierumilovnú Spojenú federáciu planét. V deji sa objavujú zápletky so zradnými Romulánmi, bojovnými Klingónmi, úlisnými Ferengami, biomechanickými Borgami a ďalšími skôr epizodickými rasami. Medzihviezdne vzdialenosti sú prekonávané warpovým pohonom, medzi ďalšie používané fiktívne techniky patria transportér a simulátor (realita vytvorená holografickými objektmi a nepriepustnými poľami energie). Medzihviezdne lode sú vybavené lúčovými zbraňami (fázery a disruptory), torpédami (fotónovými, plazmovými a veľa ďalších typov), štítmi, maskovaním a pod.
Kvôli veľkému záujmu fanúšikov vznikol celý rad kníh, v ktorých je podrobne opísaná ďalšia technika objavujúca sa v Star Treku, podobne existujú podrobné zoznamy rás alebo tried lodí (pozri webové stránky v externých odkazoch). Opísaná je aj „história budúcnosti“, teda fiktívne udalosti od 60. rokov 20. storočia, keď sa seriál začal nakrúcať, do 24. storočia, v ktorom sa odohráva. Z pohľadu súčasnosti sa v nej vytvorila alternatívna história, kde napríklad v roku 1993 začali „eugenické vojny“ vedené geneticky vylepšenými ľuďmi a priniesli vyše 30 miliónov obetí.
Seriály.
Star Trek.
Prvý "Star Trek" bol odvysielaný v roku 1966 ako hraný seriál. Dnes sa z rozlišovacích dôvodov označuje v angličtine ako "Star Trek: The Original Series". Tento seriál má tri série, spolu 80 dielov po 50 minútach. Hlavnou postavou je kapitán James T. Kirk (herec William Shatner), loď sa volá USS Enterprise, je triedy Constitution a má označenie NCC-1701. Obľúbenou postavou je polovičný Vulkánec, vždy logický a neemotívny Spock (herec Leonard Nimoy).
Motto seriálu: Nekonečný vesmír. Toto sú cesty hviezdnej lode Enterprise na jej päťročnej misii. Vydávať sa za poznaním tajomných nových svetov, hľadať nové formy života a nové civilizácie. Odvážne sa púšťať tam, kam sa dosiaľ človek nevydal.
Star Trek (animovaný seriál).
V roku 1973 nasledoval animovaný seriál "Star Trek", s dvoma sériami, spolu 22 dielov po 30 minútach. Došlo k menším zmenám v posádke, ale hlavní hrdinovia sú tí istí.
Star Trek: Nová generácia.
Po dlhom čase nadviazal v roku 1987 seriál "". Má 7 sérií, 175 dielov po 45 minútach. Vzhľadom na to, že medzi obidvomi seriálmi je 20 rokov, bola vymenená celá posádka a modernizovaná kozmická loď. Hlavnou postavou je kapitán Jean-Luc Picard (herec Patrick Stewart), loď sa rovnako volá Enterprise, ale je to už loď triedy Galaxy s označením NCC-1701-D. Úlohu striktne uvažujúceho člena posádky po Spockovi prevzal android Data (herec Brent Spiner), zatiaľ čo telepatické schopnosti Spocka nahradila empatia lodnej poradkyne, polovičnej Betazoidky Deanny Troi (herečka Marina Sirtis). Motto prešlo malými úpravami, keď sa vypustila "päťročná misia" a zmenil výraz "no man" na pohlavne neutrálne "no one".
Motto seriálu:
Vesmír a jeho hranice. Také sú cesty hviezdnej lode Enterprise, ktorá pokračuje vo výpravách za poznaním nových svetov, za hľadaním nových foriem života a nových civilizácií. Odvážne sa púšťa tam, kam sa dosiaľ nikto nevydal.
Túto sériu aj pri zhoršujúcom sa zdraví spočiatku riadil Gene Roddenberry, jeho pamiatke je venovaná časť "5x07 Unification, Part I".
Star Trek: Vesmírna stanica D.S. 9.
V roku 1993, ešte pred skončením "Star Trek: Nová generácia," sa začala vysielať ďalšia séria "Star Trek: Vesmírna stanica D.S. 9". Má 7 sérií, 176 dielov po 45 minútach. Neodohráva sa na vesmírnej lodi, ale na stabilnej vesmírnej stanici "Hlboký vesmír Deväť" (ang. deep space nine), pred obsadením Federáciou nazývanej Terok Nor. Došlo ku kritickému porovnávaniu so seriálom "Babylon" 5, ktorého dej sa odohráva tiež väčšinou na malom území stacionárnej stanice. V tretej sérii dostane stanica k dispozícii loď USS Defiant. Veliteľom stanice je Benjamin Sisko (herec Avery Brooks). Miesto nepochopiteľného a exotického člena posádky zaujal meňavec Odo (herec René Auberjonois).
Star Trek: Voyager.
V roku 1995 chronologicky nasledovala séria "". Má 7 sérií, 172 dielov po 45 minútach. Odohráva sa na lodi Voyager, triedy Intrepid s kapitánkou Kathryn Janewayovou (herečka Kate Mulgrew). O rolu tradične neemocionálnej postavy sa delí PZH a (v neskorších častiach) bývalý Borg Siedma z deviatich (herečka Jeri Ryan).
Seriál vedie Brannon Braga, ktorý ho poňal dosť odlišne, čo u časti fanúšikov vzbudilo rozhorčenie. Hlavným predmetom kritiky je narušenie kontinuity seriálu.
Enterprise.
V rokoch 2001 – 2005 sa Paramount snažil seriál "reštartovať", vrátiť k pôvodným hodnotám. Pod vedením Brannona Bragu vzniká séria "Enterprise". Táto séria mala celkovo 4 série, 98 dielov po 45 minútach, odohráva sa pred všetkými predchádzajúcimi sériami, dokonca ešte pred vznikom Federácie. Loď sa volá Enterprise, nesie označenie NX-01, kapitánom je Jonathan Archer (herec Scott Bakula). Pre klesajúci záujem bola ukončená.
Discovery.
Tento seriál sa vysiela od roku 2017. Dej sa odohráva asi 10 rokov pred dejom pôvodného seriálu Star Trek zo 60. rokov 20. storočia. Jednou z hlavných tém prvej série je vojna medzi ľuďmi a Klingónmi.
Picard.
V roku 2020 uviedla CBS na streamovacej službe Prime Video nový seriál " s Jean-Luc Picardom.
Ostatné diela.
Okrem oficiálnych seriálov od produkčnej spoločnosti existuje ešte veľa príbehov nakrútených amatérsky fanúšikmi, dokonca aj celý seriál ", ktorý má sedem sérií. Tieto neoficiálne diela nemajú licenciu od spoločnosti Paramount Pictures, tá ale ich vzniku nijak významne nebráni. Spoločnosť musela zaviesť pravidlá, ktorými sa dnes reguluje vznik tejto fanúšikovskej tvorby, aby svojou dnes už kvalitnými počinmi nezasahoval do jej komerčných záujmov.
Filmy.
V rokoch 1979 – 2016 bolo uvedených 13 filmov. Prvých šesť vychádza z pôvodného "Star Trek (seriál)" s kapitánom Jamesom Kirkom a Spockom (herci William Shatner a Leonard Nimoy), štyri ďalšie filmy nadväzujú na "" s kapitánom Jean-Lucom Picardom (herec Patrick Stewart).
V roku 2009 bol uvedený filmový reštart pod názvom "Star Trek" s novým hereckým obsadením, vysvetľujúcim príchod Jamesa Kirka (herec Chris Pine) do Hviezdnej flotily a jeho sprvu nepríjemné stretnutie so Spockom (herec Zachary Quinto). Boli nakrútené 3 novodobé celovečerné filmy.
Hry a ostatné.
K téme Star Trek štúdio Interplay vydalo simulátor "Star Trek: Starfleet Academy". Časom simulátor prešiel niekoľkými zmenami, bola pridaná Klingonská federácia. Výsledkom bola hra "Star Trek: Klingon Academy", ktorá je situovaná do prostredia klingonskej akadémie, generála Changa zo "Star Trek VI: Neobjavená zem".
Okrem hier sa téme venuje množstvo knižných spracovaní či nezávislé komiksy.
Scott Lobdell v 1996 publikoval aj komiks zobrazujúci stretnutie svetov Star Trek a X-Men.
Kult.
Star Trek má veľké množstvo zanietených fanúšikov, aj v slovenčine nazývaných trekkies. V 60. rokoch 20. storočia sa fanúšikom podarilo zvrátiť rozhodnutie spoločnosti NBC nepokračovať v natáčaní seriálu Star Trek listovou kampaňou. Nasledujúce snahy fanúšikov ovplyvniť rozhodovanie producentov bolo menej úspešné. Najnovšia séria "Star Trek: Enterprise" bola pre klesajúci záujem predčasne ukončená už po štyroch sériách.
Fanúšik Star Treku je často prirovnávaný k fanúšikom kultových seriálov Babylon 5 a Star Wars, medzi priaznivcami týchto kultov vznikajú často spory o to, ktorý príbeh je lepší.